Nafarroako Parlamentuko Mahaiak, 2019ko irailaren 30ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Nafarroako Alderdi Sozialista talde parlamentarioak, Nafarroako Ahal Dugu foru parlamentarien elkarteak eta Izquierda-Ezkerra Talde Mistoak aurkezturiko mozioa, zeinaren bidez Nafarroako Gobernua premiatzen baita berrikus dezan tributuen arloko egungo foru-araudiko zuzeneko zergen onura fiskalen efizientzia.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko irailaren 30ean

Lehendakaria: Unai Hualde Iglesias

MOZIOAREN TESTUA

Behean sinatzen dugun talde parlamentariook, Legebiltzarreko Erregelamenduan ezarritakoaren babesean, honako mozioa aurkezten dugu, Osoko Bilkuran eztabaidatzeko. Mozioaren bidez, Nafarroako Gobernua premiatzen da tributuen arloko foru-araudiko zuzeneko zergen onura fiskalen efizientzia berrikus dezan.

Onura fiskalak zerga-politikako tresnak dira, helburu ekonomiko eta sozial zehatz batzuk bilatzen dituztenak salbuespen, kenkari edo hobari fiskalen bidez, hala pertsona fisikoen nola juridikoen errentan.

Hori dira, esate baterako, PFEZeko kenkariak etxebizitzen alokairuan, etxebizitzen alokairu-politika sustatzeko xedez, edo Gizarte Segurantzako kotizazioetako kenkariak, zaintzaileak kontratatzea sustatzeko xedez. Sozietateen gaineko zergan ere onura fiskal ugari balia daiteke, enpresa-garapena bultzatzeko xedez; hori dira, besteak beste, berrinbertsioengatiko salbuespenak, enplegua sortzeagatiko kenkariak edo I+G+b-n inbertitzeagatiko kenkariak.

Zerga-murrizketa horrek berekin dakar, beraz, tributu bidezko diru-bilketa gutxitzea. Halatan, Nafarroan, 2018an 574 milioi eurokoa izan zen zergen onura fiskalen aurrekontu-exekuzioa; abian dugun urte honetarako aurrekontu-zenbatekoa, berriz, 559 milioi eurokoa da.

Ukaezina da onura fiskal horiek guztiek diru-bilketa inpaktu handia dutela foru erkidegoaren diru-kutxan eta, hortaz, beharrezkoa da jakitea zer eraginkortasun duten eskumena daukagun zergetan, helburuak modu eraginkorragoan lortuko dituen tributu-sistema bat taxutzeko. Alegia, onura fiskalak ebaluatu beharra dago, eta banan-banan aztertu egin behar ditugu, ikusteko ea duten helburua betetzen ari diren, zentzurik ote duten kostu/onura terminoetan, eta ea badagoen bide alternatibo eraginkorragorik eta efizienteagorik helburuak lortzeko. Ebaluazio horren emaitzak ahalbidetuko baitu justifikatzea ea kasuan kasuko pizgarria mantendu, kendu edo aldatu egin behar den.

Horregatik guztiagatik, behean sinatzen dugun talde parlamentariook honako erabaki proposamen hau aurkeztu dugu:

Nafarroako Parlamentuak Nafarroako Gobernua premiatzen du urteko txosten bat egin eta aurkez dezan, tributuen arloko foru-araudiko zuzeneko zergen onura fiskalen eraginkortasuna eta efizientzia aztertzeko.

Iruñean, 2019ko irailaren 25ean

Foru parlamentariak: Nuria Medina Santos, Mikel Buil García eta Marisa de Simón Caballero